Diari Oficial de la Generalitat Valenciana


Sumari del DOGV 9934, del 11-09-2024 (2024/8806)

RESOLUCIÓ de 13 de maig de 2024, de la Direcció General d'Urbanisme, Paisatge i Avaluació Ambiental, per la qual es formula declaració d'impacte ambiental del projecte d'instal·lació fotovoltaica i projecte de línia d'evacuació de la instal·lació Pilar de la Horadada I, dels termes municipals de Pilar de la Horadada, San Miguel de Salinas i Orihuela. Expedient: 073/2024/AIA (3452118).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9934

Data del DOGV
:   11-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8806

CVE
:   HTQN-M-2075-5235

Data del document
:   13-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Declaració d’impacte ambiental

Expedient: 073/2024/AIA (3452118).

Títol: Projecte d’instal·lació fotovoltaica i projecte de la línia d’evacuació de la instal·lació fotovoltaica Pilar de la Horadada I.

Promotor: Energía, Innovación y Desarrollo Fotovoltaico, SA.

Autoritat substantiva: Servici Territorial d’Indústria, Energia i Mines d’Alacant.

Ref. òrgan substantiu: ATALFE/2020/45.

Localització: termes municipals de Pilar de la Horadada, San Miguel de Salinas i Orihuela.

1. Objecte i descripció del projecte

a) Objecte del projecte

L’empresa Energía, Innovación y Desarrollo Fotovoltaico, SA promou el projecte de construcció i operació de la planta solar fotovoltaica FV Pilar de la Horadada I, en què s’ha d’instal·lar una potència nominal de 9,2057 BN, i de la línia d’evacuació soterrada de 20 kV, objecte de sol·licitud d’autorització administrativa prèvia, d’autorització de construcció i d’autorització d’implantació pel procediment integrat d’autorització de centrals fotovoltaiques que s’ubiquen en sòl no urbanitzable, la qual cosa es preveu en el Decret llei 14/2020, de 7 d’agost.

b) Descripció del projecte

La planta solar es distribuïx en un únic recinte, de manera que ocupa parcel·les que pertanyen als termes municipals de San Miguel de Salinas i Orihuela qualificades de sòl no urbanitzable comú d’ús agrícola. La planta es localitza aproximadament a 2,5 km al sud-oest de San Miguel de Salinas, en la zona de Las Majadas, emmarcada entre el canal del Campo de Cartagena, la rambla de Los Gallutes i la pineda de Las Majadas. Per a l’accés a este s’utilitzaran les vies i els camins existents.

La línia d’evacuació de la planta consistix en una línia subterrània que transcorre en direcció sud entre la planta solar i el punt de connexió de la subestació elèctrica Campoamor d’I-DE, situada en el terme municipal de Pilar de la Horadada, a uns 8 km de la instal·lació projectada. El traçat de la línia se situa quasi íntegrament sobre camins de parcel·les privades i infraestructures viàries existents.

L’àrea ocupada per la planta és d’11,78 ha i la superfície parcel·lària vinculada és de 13,66 ha, de manera que ocupen les parcel·les 24 del polígon 5 de San Miguel de Salinas i la 4 del polígon 114 d’Orihuela.

La central fotovoltaica està composta per un camp de mòduls fotovoltaics muntats directament sobre una estructura fixa metàl·lica clavada en el terreny mitjançant pilars. Estos mòduls es connecten mitjançant inversors a un centre de transformació 0,8/20 kV equipat amb un transformador de 10.000 kVA. La potència nominal d’inversors és de 10 MW, que coincidix amb la capacitat d’accés concedida i és superior a la potència instal·lada de 9,8007 YK. Al seu torn, els inversors es connecten amb la part de tensió baixa dels transformadors per a elevar la tensió i les cel·les de tensió mitjana fins a un centre de protecció, control i mesurament MT. D’este centre partirà la línia d’evacuació de 20 kV per a connectar amb la subestació SET Campoamor 20/220 kV.

La línia elèctrica d’evacuació, totalment subterrània, té una longitud d’11.727 m, de doble circuit a 20 kV. Té l’origen en el centre de protecció, control i mesurament, situat en la parcel·la 24 del polígon 5 del terme municipal de San Miguel de Salinas (Alacant), i discorrerà pràcticament de manera íntegra per parcel·les de titularitat privada, travessant algun camí públic, fins a les barres de 20 kV de la subestació SET Campoamor 20/220 kV, de titularitat del gestor de la xarxa de distribució, I-DE Redes Eléctricas Inteligentes, SAU, situada en el DS polígon 41 (0016001XGXG99H0001YG) del terme municipal de Pilar de la Horadada (Alacant).

La infraestructura d’evacuació discorre per: polígon 5, parcel·la 24; polígon 6, parcel·la 32, 33; polígon 7, parcel·les 11, 12, 9.004; urbanització Lomas del Golf del terme municipal de San Miguel de Salinas (Alacant); polígon 114, parcel·les 130, 9016; polígon 111, parcel·les 2, 4, 60.001, 60.003; polígon 110, parcel·les 1, 9.017; polígon 109, parcel·les 10, 9.003 del terme municipal d’Orihuela (Alacant); polígon 10, parcel·la 4; polígon 4, parcel·les 13, 9.013; (0016001XGXG99H0001YG) del terme municipal de Pilar de la Horadada (Alacant).

2. Tramitació administrativa

Les característiques del projecte determinen que constituïx, per si mateix, un supòsit d’avaluació ambiental ordinària. El Servici Territorial d’Indústria, Energia i Mines (òrgan substantiu) ha admés a tràmit l’expedient per a l’autorització, per la qual cosa correspon a este òrgan ambiental l’avaluació d’impacte ambiental del projecte, de conformitat amb la legislació autonòmica i en concordança amb l’article 11 de la Llei 21/2013, de 9 de desembre.

a) Contingut de l’expedient

En data 11 de març de 2024, el Servici Territorial d’Indústria, Energia i Mines d’Alacant (STIEMA) va traslladar a este òrgan ambiental la sol·licitud d’avaluació d’impacte ambiental ordinària del projecte ATALFE/2020/45 FV Pilar de la Horadada I. En esta, a més de la sol·licitud del promotor, s’adjunta:

– Projecte tècnic d’execució de la planta solar fotovoltaica (v. febrer 2020) i projecte d’execució de la línia d’evacuació (v. gener 2024), els quals inclouen: una memòria, plànols, l’estudi de gestió de residus i el pla de desmantellament.

– Estudi d’impacte ambiental i addendes a la infraestructura d’evacuació, informe d’afecció a la Xarxa Natura 2000, estudi d’integració paisatgística i addenda i informe d’afecció al patrimoni cultural.

– Al·legacions i informes sectorials als processos d’informació pública i consultes.

En dates 10 d’abril de 2024, 17 d’abril de 2024, 18 d’abril de 2024 i 25 d’abril 2024, l’STIEMA remet informes sectorials i al·legacions de les administracions al tercer període d’informació pública.

b) Informació pública i al·legacions

L’òrgan substantiu ha dut a terme tres processos d’informació pública de l’expedient mitjançant anuncis en el *Diari Oficial de la Generalitat Valenciana*, el *Butlletí Oficial de la Província*  i la seu electrònica del Servici Territorial d’Indústria, Energia i Mines d’Alacant, i els dos últims es motivaren en les modificacions de la línia d’evacuació, de manera que transformaren la configuració aerosubterrània a íntegrament subterrània. A més, es va dur a terme una segona modificació del traçat per a evitar l’afecció al domini públic del canal del Campo de Cartagena.

– 1a informació pública: 7 de març de 2022 DOGV núm. 9292; 22 de febrer de 6035 AWT.

– 2a informació pública: 18 d’agost de 2023 DOGV núm. 9664; 26 de juliol de 7160 NCC.

– 3a informació pública: 3 d’abril de 2024 DOGV núm. 9820; 25 de març de 9575 RMQ.

Durant els períodes d’exposició pública respectius es reben diferents al·legacions per part de particulars i associacions en què s’oposen a la tramitació d’este projecte de generació d’energia fotovoltaica, a les quals va respondre el promotor. Es referixen a aspectes mediambientals com l’ocupació de sòls que podrien incorporar-se al corredor territorial que connecta la serra d’Escalona amb les Llacunes de la Mata i Torrevieja, l’impacte visual i l’afecció al paisatge, l’ocupació de sòl forestal i de zones de risc potencial d’erosió molt alt, les afeccions a entorns de la Xarxa Natura 2000, així com afeccions a parcel·les agrícoles, explotacions mineres i sòl urbanitzable zonificat pel traçat que es proposa.

De la mateixa manera, s’han sol·licitat i rebut informes d’REE, del Ministeri per a la Transició Ecològica i el Repte Demogràfic, de la Confederació Hidrogràfica del Segura, del Servici de Carreteres de la GVA, de la Direcció General Política Territorial i Paisatge de la GVA, de la Direcció General de Medi Natural i Animal de la GVA, de la Direcció General de Cultura i Patrimoni de la GVA, dels ajuntaments de Pilar de la Horadada, San Miguel de Salinas i Orihuela i de la Comunitat de Regants Regs de Llevant MD.

c) Consultes a administracions i informes rebuts

En l’expedient s’han considerat els informes definitius i les autoritzacions següents que formen part de l’expedient remés per l’òrgan substantiu. Els informes rebuts durant els diversos períodes d’informació pública s’han contestat i el promotor ha acceptat el condicionat:

– Informes del Servei de Gestió Territorial de la Direcció General de Política Territorial i Paisatge, de dates 8 de juliol de 2023 i 1 d’agost de 2023, en què s’informa de la viabilitat de la planta generadora Pilar de la Horadada I d’acord amb les determinacions del TRLOTUP i les directrius de l’Estratègia territorial de la Comunitat Valenciana (ETCV).

– Informe del Servei de Gestió de Riscos en el Territori i Servei de Planificació Territorial de la Direcció General d’Urbanisme, Paisatge i Avaluació Ambiental, de data 2 de maig de 2024, en què s’informa favorablement sobre l’última modificació de la línia d’evacuació de la instal·lació fotovoltaica Pilar de la Horadada I, atés que transcorre soterrada en tot el seu traçat, i es determina que les afeccions al territori són mínimes i es considera viable la línia d’evacuació d’acord amb les determinacions del TROLUTP i les directrius de l’ETCV, de conformitat amb l’informe d’incidències emés en data 2 de novembre de 2023 i anteriors.

– Informe del Servei de Paisatge i el Servei de Planificació Territorial de la Direcció General d’Urbanisme, Paisatge i Avaluació Ambiental, de data 6 de maig de 2024, i l’anterior, de data 21 d’agost de 2023, en què emet un informe favorable en matèria d’infraestructura verda i paisatge a la planta solar fotovoltaica Pilar de la Horadada I, condicionat a l’esmena dels requisits que s’exposen en l’informe, entre els quals s’indica: la necessitat de justificació i resultats del pla de participació pública, la modificació de l’ordenació interior de la planta a fi de minimitzar l’afecció als recursos paisatgístics de l’entorn, la incorporació de les MIP que es proposen en l’informe, la presentació d’un programa d’implementació d’estes i correccions al pla de desmantellament.

– Informes de la Direcció General de Medi Natural i Animal, de dates 29 d’agost de 2022, 17 d’agost de 2023 i l’últim, de 17 d’abril de 2024, en què es resol informar favorablement tant la planta com la línia d’evacuació en configuració soterrada amb el condicionat que s’exposa en els informes.

– Informe de valoració preliminar de repercussions sobre la Xarxa Natura 2000 de la Direcció General de Medi Natural i Animal, de data 22 d’abril de 2024, en què es resol que el projecte de la línia d’evacuació soterrada no tindrà efectes apreciables sobre els espais de la Xarxa Natura 2000 i no requerix cap avaluació detallada de repercussions, sempre que es complisquen les mesures preventives que s’exposen en el projecte i l’informe, entre les quals se citen: l’obligació de fer una prospecció botànica prèvia que permeta identificar les afeccions als hàbitats identificats en l’avaluació i la possible presència de l’espècie protegida *Euphorbia* *boetica*; la descripció tècnica de les rases, els moviments de terra i la delimitació de zones de protecció en les zones forestals amb hàbitats d’interés comunitari, així com mesures de restauració i l’establiment de mesures anticol·lisió en els entroncaments aerosubterranis que s’han d’implantar.

– Informe de la Direcció General de Patrimoni, de data 26 de gener de 2023, en el qual s’informa favorablement la planta i la línia d’evacuació aerosubterrània als efectes patrimonials, que estarà condicionada al compliment de les mesures correctores.

– Informe de la Confederació Hidrogràfica del Segura, de data 24 d’octubre de 2022, en el qual s’indica que qualsevol actuació que recaiga en zona de policia de llits o en encreuaments o paral·lelismes amb el domini públic hidràulic haurà d’obtindre l’autorització oportuna. En este cas, la planta solar ocupa la zona de policia del llit públic rambla de Los Gallutes o rambla de Fayona. S’informa igualment que la planta no es troba afectada per les planes d’inundació de les rambles identificades.

– Informe de la Confederació Hidrogràfica del Segura, de data 25 de març de 2024, en què s’autoritza el traçat proposat per a la línia d’evacuació que transcorre en paral·lel al canal del Campo de Cartagena, ja que no afecta els terrenys expropiats afectes a este. Igualment, s’autoritza l’encreuament projectat amb el canal amb l’autorització prèvia de l’organisme de conca.

– Informe de l’organisme autònom de la Mancomunitat dels Canals del Taibilla, de data 4 d’abril de 2024, en què es declara la conformitat amb la PSF Pilar de la Horadada I i la seua línia d’evacuació projectada amb independència de les autoritzacions necessàries que ha d’atorgar l’organisme per a la seua execució.

– Informe de la Direcció General d’Infraestructures i Projectes Urbans de la GVA, de data 12 d’abril de 2024, en què informa favorablement la PSF Pilar de la Horadada I i la seua infraestructura d’evacuació, i es requerix autorització per a l’execució de les obres en zones de domini públic i de protecció de la CV-941.

– Informe de l’Ajuntament d’Orihuela, de data 26 de setembre de 2023, en què ratifica l’informe de data 13 d’octubre de 2022 en el qual no es mostra objecció a la situació de la planta solar. Informe de l’Ajuntament d’Orihuela, de data 22 d’abril de 2024, respecte del projecte modificat de la línia d’evacuació, en què no es mostra objecció al traçat proposat.

– Informe de l’Ajuntament de San Miguel de Salinas, de data 28 de juny de 2022, en el qual, en virtut de la normativa vigent, es considera compatible l’activitat proposada amb el planejament urbanístic. Segon informe de l’Ajuntament de San Miguel de Salinas, de data 10 d’abril de 2024, en què s’informa de les afeccions del projecte de modificació del traçat de la línia d’evacuació soterrada al sòl urbà del Pla parcial ADU 17 La Balsa, i s’ocupa pel mateix espai destinat a viari públic sense executar. S’informa que el traçat haurà de discórrer pel viari planificat, tenint en compte esta circumstància en la tipologia de rasa que s’ha d’executar.

– Informe de l’Ajuntament de Pilar de la Horadada, de data 28 de març de 2024, en què no es mostra objecció al traçat que es proposa en el projecte de modificació de la línia d’evacuació.

3. Consideracions ambientals

La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d’efecte d’hivernacle i per a complir l’Acord de París i el marc de la Unió en matèria de clima i energia per a 2030.

El Pla nacional integrat d’energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, pretén aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.

El Pla d’energia sostenible de la Comunitat Valenciana 2020 i l’Estratègia valenciana de canvi climàtic i energia 2030 de la Generalitat arrepleguen els objectius i les estratègies de la Unió Europea i de l’Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l’any 2030.

En l’actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l’afecció ambiental que puguen comportar, és una prioritat en el context energètic per a complir els objectius de descarbonització, la reducció d’emissions de gasos d’efecte d’hivernacle i la mitigació del canvi climàtic, la diversificació de les fonts de subministrament, el foment de la seguretat del proveïment energètic i la disminució de la dependència energètica d’altres territoris.

a. Anàlisi d’alternatives

En l’estudi d’impacte ambiental presentat s’analitzen alternatives quant a la ubicació i la tipologia de l’aprofitament energètic que s’han d’establir, i s’inclou l’alternativa zero (no execució del projecte).

Per a l’elecció de la ubicació proposada de la planta i la seua línia d’evacuació, s’indica en el projecte que: s’han analitzat zones que se situen pròximes al punt d’accés al sistema de transport d’energia, de manera que permeten cobrir la superfície necessària per a maximitzar la viabilitat i l’aptitud de la mateixa instal·lació i que mostren compatibilitat mediambiental i territorial, i esta s’analitza sobre la base del compliment dels criteris de localització que establix el Decret llei 14/2020, de 7 d’agost, del Consell, així com criteris tècnics, constructius i de compatibilitat urbanística i afecció a la població. Si es complixen els criteris indicats, l’alternativa seleccionada se situa sobre parcel·les de sòl qualificat de sòl no urbanitzable comú en el Pla general d’ordenació urbana d’Orihuela i San Miguel de Salinas, parcel·les d’ús agrícola amb capacitat baixa, situades en un espai allunyat de les poblacions sense figures de protecció mediambiental i dotades d’infraestructures viàries que limiten la necessitat de nous accessos.

b. Espais Xarxa Natura 2000

Les parcel·les ocupades per la planta solar fotovoltaica no es troben en l’àmbit d’espais protegits de la Xarxa Natura 2000 o altres espais naturals protegits.

No es preveu afecció de la planta ni de la seua línia d’evacuació sobre forests públiques, arbres monumentals ni sobre espècies de flora protegida.

Aproximadament 5,35 km de la línia d’evacuació es desenrotllen en l’àmbit inicial del Parc Natural de la Serra d’Escalona i la Devesa de Campoamor, l’expedient de declaració del qual es troba en tramitació. Part del traçat transcorre pel paisatge protegit del mateix nom declarat en el Decret 190/2018, de 19 d’octubre, del Consell. A 500 metres aproximadament de l’últim tram de la línia d’evacuació (pròxim al punt de connexió a la subestació Campoamor), es localitza el Paratge Natural Municipal Lagunas de Lo Monte, declarat en el Decret 154/2013, d’11 d’octubre, del Consell.

Tenint en compte les característiques del projecte, i segons els informes de la Direcció General de Medi Natural i Animal, no s’estima que s’afecte els valors mediambientals ni els objectius de protecció del futur parc i del paisatge protegit.

El traçat presenta un tram de 2,7 km pels espais Xarxa Natura 2000: ZEPA i LIC serra d’Escalona i la devesa de Campoamor. El punt de connexió ST Campoamor es localitza dins del perímetre definit per a estos. D’igual manera, part del traçat transcorre pel corredor terrestre que connecta els anteriors espais amb el Parc Natural de les Llacunes de la Mata i Torrevieja.

El traçat s’adapta als condicionants que exposen les diferents administracions afectades, i s’usen els camins privats i viaris públics existents. L’execució soterrada pels camins existents minimitza les afeccions als espais de la Xarxa Natura 2000 i al corredor territorial pel qual transcorre, i s’estima que no tindrà repercussions sobre la integritat d’estos, més enllà de la fase d’execució, d’acord amb els informes emesos pels òrgans competents.

Respecte a les vies pecuàries, sendes i altres itineraris d’interés, el traçat de la línia d’evacuació presenta un encreuament amb l’assagador del Camí Real i un encreuament-paral·lelisme amb la carrerassa de la serra d’Escalona. El promotor ha sol·licitat la concessió demanial per a l’ocupació de les vies pecuàries afectades.

c. Flora i fauna

Segons estimacions de l’informe de la Direcció General del Medi Natural i Animal (DGMNA), el traçat previst per a la línia d’evacuació d’energia discorre al llarg de 7,46 km per sòl forestal (equivalents a 2 ha, tenint en compte les dimensions de la rasa) i fa ús en la major part dels camins existents. Tal com indica l’informe de la DGMNA, es localitzen formacions de peus arboris adults en l’interior del recinte tancat que caldrà respectar i integrar dins del projecte.

Les parcel·les previstes per a la instal·lació dels panells presenten cultius amb arbratges aïllats de secà, amb vegetació escassa, sense formacions de caràcter forestal, ni vegetació protegida. Juntament amb les parcel·les que s’ocuparan es localitza la pineda de Las Majadas.

Segons el Banc de dades de la biodiversitat, en la zona de la línia projectada s’identifiquen les espècies de flora d’interés següents: *Euphorbia boetica* (lletera bètica) i *Pimpinella villosa*  (pimpinella), que s’inclouen en el Catàleg valencià d’espècies de flora amenaçada. Annex II. Protegides no catalogades.

L’informe de la DGMNA i l’informe de repercussions sobre la Xarxa Natura 2000 identifiquen els trams de la línia en què s’haurà de fer una prospecció prèvia per a identificar la presència de les espècies protegides indicades, *Euphorbia* *boetica*, i es prohibirà l’arreplega, la tala o la mutilació d’estes i es durà a terme l’abalisament i la protecció a on es localitzen, així com mesures per a restaurar-les posteriorment.

Segons dades de l’informe de la DGMNA, s’identifiquen en les quadrícules 30SXG9498 i 30SXH9400, a 100 m de la línia, poblacions a l’encalç de l’espècie *Euphorbia boetica*. S’identifica la presència dels hàbitats d’interés comunitari següents: 5330 matorrals termomediterranis i preestèptics i 6220 zones subestèpiques de gramínies i anuals de *Thero-Brachypodietea*  en diversos trams de la línia.

Com a mesures correctores de caràcter general, l’informe de la DGMNA establix que, per a l’execució de la línia, s’han de minimitzar els desbrossaments i moviments de terres, els apilaments s’han de situar fora de terreny forestal amb cobertura vegetal natural, s’han de reparar els bancals i murs afectats pel traçat, cal adaptar el traçat per a evitar l’afecció al sistema aeri i radicular de peus arboris de gran port i, en relació a les restes vegetals, se n’ha d’afavorir la incorporació com a *mulch*  protector davant de l’erosió. S’haurà de limitar el pas de maquinària per les zones ocupades pels hàbitats identificats.

En l’informe de la DGMNA es proposa compensar la pèrdua de sòl agrícola en una superfície equivalent al 25 % d’esta, que es dedicarà a l’ús de cultius de cereals o lleguminoses que compensen la pèrdua d’hàbitats. Instal·lació d’abeuradors

Segons les dades del Banc de la biodiversitat, l’informe de la DGMNA identifica en l’àmbit del projecte les espècies prioritàries o protegides de fauna següents: *Bubo bubo*  (duc eurasiàtic), *Hieraaetus pennatus*  (àguila calçada) i *Mauremys leprosa*  (tortuga d’aigua ibèrica), incloses en la Llista d’espècies silvestres en règim de protecció especial (LESPRE), i les espècies *Myotis capaccinii*  (rata penada de peus grans), *Rhinolophus ferrumequinum*  (rata penada de ferradura gran), Oxyura*leucocephala*  (ànec capblanc), *Riparia riparia*  (parpalló) i *Tudorella mauretanica*, que s’inclouen en els annexos del Catàleg valencià d’espècies de fauna amenaçada (CVEFA).

No s’estima que l’actuació provoque afeccions adverses sobre estes espècies. Les plantes solars s’estan convertint en espais d’oportunitat per a l’arrelament d’espècies d’aus estepàries.

Les rases que s’han d’executar que romanguen obertes al finalitzar la jornada de treball hauran de comptar amb sistemes d’escapament per a la fauna que puga quedar atrapada.

Qualsevol identificació d’espècies d’interés en la zona d’actuació que recaiga en espais de la Xarxa Natura 2000 haurà de comunicar-se al Servei de Vida Silvestre i Xarxa Natura 2000.

Segons la Resolució del 31 d’agost de 2020, del director general del Medi Natural i Avaluació Ambiental, els municipis en els quals es du a terme el projecte es troben en la llista de municipis afectats per sobrepoblació de conills, per la qual cosa no s’implantaran mesures que n’afavorisquen el desenrotllament en l’àmbit projectat.

El tancat exterior que es proposa en el projecte serà de tipus cinegètic amb 2 m d’altura, es disposarà deixant un espai lliure de 15 cm des del sòl i presentarà passos per a la fauna cada 50 m, de dimensions 40 x 60 cm.

El projecte inclou un plec general de normes de seguretat en prevenció d’incendis forestals de conformitat amb el Decret 7/2004, del Consell de la Generalitat, pel qual s’aprova el plec general de normes de seguretat en prevenció d’incendis forestals que s’han de tindre en compte en l’execució d’obres i treballs que es fan en terreny forestal o en els voltants.

d. Sòls i residus

Per a l’execució de cada un dels recintes de la planta es preveu un condicionament previ del terreny mitjançant el rebuig i el desbrossament de totes les àrees en què se situen els panells, les zones en què s’instal·laran els edificis de comunicació i control, i els centres de transformació. Es farà el moviment de terres necessari per a anivellar el terreny tractant de respectar les corbes topològiques de la zona, i es respectaran les zones de pendents superiors al 25 %, d’acord amb el Decret llei 14/2020.

La terra vegetal extreta de l’execució de les rases s’utilitzarà en el recobriment d’estes.

Les estructures se sustentaran mitjançant pilars clavats en el terreny, de manera que limitaran la compactació del terreny. El centre de transformació i el centre de protecció s’instal·laran en casetes prefabricades directament sobre el terreny excavat sense necessitat de fer fonamentacions. Es minimitzarà l’impacte sobre el terreny en la fase de desmantellament de les instal·lacions.

Les plantes solars es troben en sòl rústic amb capacitat agrícola moderada, actualment fora d’explotació. En una zona de clima semiàrid amb erosió potencial moderada-alta, les pèrdues de sòl que es produïsquen a causa de les instal·lacions poden suposar una degradació greu dels ecosistemes naturals, ja que la regeneració de la vegetació natural pot vore’s compromesa fins i tot amb l’aportació de regs externs. Segons s’indica en els informes de Medi Natural i els emesos pels òrgans competents en infraestructura verda i paisatge, no es permetrà la destrucció o l’eliminació de bancals o ribassos existents, ni cap alteració geomorfològica del terreny, atés que es considera de vital importància per a evitar la pèrdua de sòl per erosió.

L’ESIA preveu que els sobrants de terres s’utilitzaran en les tasques de restauració i que l’apilament es farà en les zones adequades; en cas de no ser possible la seua reutilització, es retiraran a un abocador controlat. La terra vegetal retirada s’apilarà en bones condicions per utilitzar-la posterioment.

Per a minimitzar els nivells d’erosió actual i potencial dels sòls nus, s’afavorirà la colonització de vegetació herbàcia davall de la superfície dels mòduls. Prèviament, es valorarà l’extensió d’una capa de *mulch*  que protegisca el terreny de l’escolament fins que s’afiance la capa vegetal. Per a mantindre o limitar el creixement de vegetació en la planta solar, no es podran utilitzar herbicides i es recomana la ramaderia extensiva o el desbrossament selectiu mecanitzat d’esta.

Les operacions de manteniment i neteja de la maquinària hauran de fer-se en tallers autoritzats o en zones habilitades a este efecte. A més, la maquinària que s’utilitze durant l’execució de les obres es revisarà a fi d’evitar pèrdues de lubrificant o combustible.

L’ESIA preveu la instal·lació de contenidors d’obra per a la gestió correcta dels residus que arreplegarà un gestor autoritzat.

e. Règim hidràulic

L’àrea d’implantació s’emmarca en una zona seca semiàrida, amb un balanç hídric negatiu caracteritzat per l’escassetat de precipitacions amb episodis de torrencialitat estacionals.

Segons la cartografia del PATRICOVA, es determina una lleugera perillositat d’inundació de caràcter geomorfològic per tàlveg i fons pla. Segons el projecte presentat, es pot vore que la zona amb afecció es troba lliure de mòduls i estos es troben a una distància superior a 50 m del llit de la rambla de Fayona, dins de la zona de policia del llit.

El subsol en què es localitza la instal·lació se situa en àrees d’interés escàs per a la recàrrega estratègica d’aqüífers, amb una vulnerabilitat d’aqüífers mitjana. No s’identifiquen riscos derivats de l’ús nou per a les aigües subterrànies.

Segons l’informe de l’òrgan competent en gestió territorial, s’han de plantejar mesures correctores, de manera que la disposició de les plaques solars haurà d’acompanyar les corbes de nivell, s’han de plantar i conservar les zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració i disminuïsquen així els escolaments. S’hauran de dur a terme tasques del sòl que en mantinguen la textura esponjosa per a facilitar la infiltració o, si és el cas, desenrotllar tasques agrícoles com a activitats complementàries; el tancament perimetral de la parcel·la haurà de ser permeable al flux.

En el traçat la línia d’evacuació subterrània presenta encreuaments amb els llits naturals barranc del Lobo, barranc del Muniño i el riu Nacimiento, així com amb les infraestructures hidràuliques del canal del Campo de Cartagena.

f. Contaminació atmosfèrica

Segons l’ESIA, es preveu afecció sobre l’atmosfera durant la fase de construcció a causa de l’emissió de gasos, pols, sorolls i vibracions, deguda principalment al trànsit de la maquinària intervinent i al moviment de terres. Amb l’objectiu de minimitzar este impacte es proposen mesures correctores com ara el control de la maquinària i les bones pràctiques en el seu maneig; inspeccions relatives al manteniment de la maquinària; control del soroll que garantisca el compliment dels nivells sonors permesos legalment; reg de vials, i l’aplicació de mesures de protecció en les zones d’emmagatzematge de materials pulverulents.

Durant la fase de funcionament no es preveu un impacte significatiu sobre l’atmosfera.

Es preveu la instal·lació d’un sistema d’enllumenat d’activació manual a fi de facilitar les tasques de manteniment. En tot cas, s’evitarà l’excés per sobredimensionament o mala orientació, la interferència amb la vegetació i l’excés de protagonisme de les lluminàries. Les instal·lacions d’il·luminació exterior s’han de dissenyar de manera que es previnga la contaminació lumínica i les lluminàries es disposaran de manera que no s’il·lumine fora del perímetre dels recintes.

g. Patrimoni cultural

Segons l’estudi d’afeccions patrimonials del projecte, no s’identifiquen béns d’interés cultural ni béns de rellevància local que es vegen afectats per la planta o la seua línia d’evacuació. En cas que s’identifiquen jaciments arqueològics, s’aplicaran les disposicions de l’article 65 de la Llei 4/1998, d’11 de juny, del patrimoni cultural valencià, i es notificarà immediatament la troballa a l’òrgan competent en matèria cultural.

La Direcció General de Cultura en el seu informe emés respecte al projecte original i la seua línia d’evacuació aerosubterrània indica que no són necessàries mesures cautelars sobre el patrimoni arqueològic o etnològic, i proposa el seguiment arqueològic dels moviments de terra, que s’ampliarà als elements de caràcter etnològics. Per al cas de les troballes de caràcter paleontològic, es farà una col·lecció testimoni dels fòssils afectats.

La Direcció General de Cultura ha autoritzat la prospecció arqueològica de l’àmbit del projecte de la línia soterrada. No consta en l’expedient la memòria de prospecció ni l’informe respecte al projecte modificat de la línia d’evacuació emés per la Direcció General de Cultura.

h. Paisatge i medi socioeconòmic

D’acord amb l’article 27.2.f de la normativa del PAT del Baix Segura, la instal·lació fotovoltaica Pilar de la Horadada I es localitzaria sobre la zona 6.A, la qual cosa suposa una ocupació del 0,06 % de la totalitat de la superfície d’esta zona. Tenint en compte l’efecte acumulatiu de la resta d’instal·lacions d’energies renovables que es tramiten actualment en la zona 6.A, estes suposarien una ocupació total de l’1,35 % de la superfície de la zona 6.A. A més, segons l’article 36 de la normativa del PAT del Baix Segura, la superfície ocupada per la planta solar Pilar de la Horadada I, segons la documentació entregada, estaria d’acord amb el que s’establix en la normativa aplicable.

L’EIP preveu la formació d’una pantalla vegetal en les zones més susceptibles de visibilitat mitjançant les espècies de pi blanc (*Pinus* *halepensis*) i de llentiscle (*Pistacea lentiscus*). L’informe del Servei de Paisatge i el Servei de Planificació Territorial matisa que s’haurà d’evitar la formació de pantalles vegetals amb alineacions amb un patró repetitiu i proposa la formació de bosquetes amb una separació entre els exemplars de 2 m, de manera que es limita la seua disposició a les zones amb major visibilitat, com l’àmbit nord-oest, i no es considera necessària en el límit oest. D’igual manera, s’hauran de mantindre íntegrament les agrupacions d’arbres que hi ha dins de les parcel·les. La disposició dels panells haurà de deixar lliure de mòduls les zones de terreny forestal existents en les parcel·les. En el costat oriental, el tancat haurà de deixar lliure el camí que envolta la pineda de Las Majadas, a fi d’establir una franja de transició entre el recurs paisatgístic i la instal·lació fotovoltaica. S’avaluarà l’estat dels edificis que hi ha en l’interior del tancat per a conservar-los i integrar-los en l’ordenació interior o justificar-ne la demolició.

L’EIP preveu la revegetació amb espècies autòctones dels espais interiors de la planta que no estan ocupats per les plaques i que no tenen vegetació natural.

L’informe del Servei de Paisatge i el Servei de Planificació Territorial establix que la disposició dels mòduls haurà de respectar les elevacions i pendents de la topografia de les parcel·les, de manera que s’adapten al relleu i als bancals existents. S’instal·laran panells de reflectivitat mínima a fi de minimitzar l’afecció pel que fa als reflexos. El cromatisme exterior de les edificacions haurà de ser conforme a les tonalitats presents en l’entorn. No s’utilitzaran revestiments reflectors en els tancaments de façana i s’evitaran materials opacs que puguen produir reflexos apreciables.

Una vegada finalitzada la vida útil de la planta fotovoltaica, es desmantellarà i es restaurarà el terreny, s’evitarà en la mesura del possible el moviment de terres i es retirarà qualsevol estructura, fonamentació o un altre element permanent, d’acord amb el pla de desmantellament presentat i amb les condicions exposades en els diversos informes emesos.

Respecte a la línia d’evacuació, els informes dels òrgans competents en infraestructura verda i gestió territorial conclouen que el traçat soterrat que es proposa no comporta, en principi, afeccions paisatgístiques o territorials.

Respecte a les afeccions a les infraestructures existents, es preveu que els encreuaments amb estes es facen d’acord amb les prescripcions dels òrgans gestors, i es preveuen les perforacions dirigides.

La línia d’evacuació utilitza camins privats i viari públic per al seu traçat. No obstant això, tal com s’arreplega de les al·legacions presentades, es produïxen afeccions puntuals a parcel·les agrícoles particulars, la productivitat de les quals podria vore’s minvada. Així mateix, coincidix amb l’àmbit territorial del pla de restauració de l’explotació minera situada en la parcel·la 32 del polígon 6 del TM de San Miguel de Salinas.

i. Efectes sinèrgics

No s’identifiquen en l’entorn de 5 km de la planta altres plantes ni expedients en tramitació. El promotor en la documentació aportada valorava fins a tres plantes més en l’entorn, però estes o s’han descartat arran dels informes sectorials previs o no s’ha iniciat la seua tramitació. No s’aporta anàlisi de sinergies en l’ESIA presentat. Es conclou que no hi ha impactes de caràcter sever o crític derivats de l’acumulació de projectes en la zona.

j. Riscos i vulnerabilitat

Ateses les característiques del projecte, no s’identifiquen vulnerabilitats associades al projecte més enllà dels riscos elèctrics associats i el risc d’incendis, per als quals es preveuen mesures correctores i de vigilància.

k. Pla de vigilància ambiental

El Pla de vigilància ambiental proposa la implantació d’un pla de seguiment en el qual es comprove que les obres es facen d’acord amb el projecte, de manera que s’assegure el compliment de la normativa ambiental, així com les mesures preventives, correctores i els requisits que s’establixen en l’ESIA i en la declaració d’impacte ambiental. Segons l’ESIA, este pla se seguirà durant la fase de construcció i de desmantellament. El seguiment haurà de prolongar-se durant els 12 mesos posteriors a la posada en funcionament.

Addicionalment, la informació que s’arreplega en el programa es plasmarà en informes periòdics (informes d’estat, de control de residus i abocaments d’oli, etc.) i extraordinaris puntuals en cas de successos excepcionals, tant en la fase d’implantació com en la de funcionament.

4. Consideracions jurídiques

El projecte constituïx un supòsit d’avaluació d’impacte ambiental ordinària, de conformitat amb les previsions de l’epígraf 9.a.6é de l’annex I de la Llei 21/2013, de 9 de desembre, i de l’epígraf 4.i de l’annex II de la Llei 21/2013, de 9 de desembre, en concordança amb l’article 7.1.d d’esta llei.

L’expedient ha observat els tràmits que preveu la secció 1a, capítol II del títol 2 de la Llei 21/2013, de 9 de desembre, d’avaluació ambiental, i les altres disposicions que li són aplicables.

De conformitat amb l’article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, s’assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc, resolc,

*Primer*

Formular esta declaració d’impacte ambiental del projecte de la planta solar fotovoltaica i la línia d’evacuació Pilar de la Horadada I de potència 9,9383 LG i la línia d’evacuació soterrada de 20 kV, promogut per Energía, Innovación y Desarrollo Fotovoltaico, SA, en els termes municipals d’Orihuela, San Miguel de Salinas i Pilar de la Horadada (Alacant), en la qual s’establixen les condicions ambientals, incloses les mesures preventives, correctores i compensatòries, que resulten de l’avaluació ambiental practicada i s’exposen a continuació, en les quals s’ha de desenrotllar el projecte per a la protecció adequada del medi ambient i els recursos naturals, sense perjuí de l’obtenció prèvia de les autoritzacions sectorials que li siguen aplicables.

Atesos els antecedents i els fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s’establixen en els termes següents:

i) Condicions generals

(1) El traçat de la línia elèctrica, quan no discórrega per davall de camins, haurà d’ajustar-se als límits de les parcel·les agrícoles i se’n minimitzarà la fragmentació amb la finalitat de no impedir l’aprofitament agrícola d’estes. De la mateixa manera, en les zones amb planificació urbanística aprovada el traçat haurà d’ajustar-se al viari previst, i s’adaptarà la tipologia de rasa que s’ha d’executar.

(2) Es coordinarà el traçat de la línia d’evacuació amb el projecte de restauració de l’explotació minera de la parcel·la 32 del polígon 6 del TM de San Miguel de Salinas.

(3) D’acord amb l’informe del Servei de Paisatge i del Servei de Planificació Territorial, no es disposaran mòduls ni s’ocuparan les zones de les parcel·les identificades com a terreny forestal en la ribera de la rambla de Los Gallutes i la zona de massa forestal que hi ha a l’interior de les parcel·les. En el costat oriental, el tancat haurà de deixar lliure el camí que envolta la pineda de Las Majadas, a fi d’establir una franja de transició entre el recurs paisatgístic i la instal·lació fotovoltaica.

(4) Es recorda el compliment de tota la legislació rellevant que siga aplicable i que afecte els elements del medi que arreplega esta resolució.

(5) En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la seua vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no s’ha començat l’execució del projecte en el termini de quatre anys. A este efecte, el promotor notificarà el començament de les obres a l’òrgan ambiental.

ii) Condicions relatives a mesures preventives, correctores i compensatòries per als impactes més significatius.

(6) El promotor haurà de complir totes les mesures preventives i correctores que preveu l’ESIA, el projecte tècnic i la resta de documentació que consta en l’expedient, així com les acceptades després de la informació pública i contingudes en els informes sectorials aportats a l’expedient, sempre que no contradiguen el que s’establix en esta resolució. Estes mesures i condicions s’hauran d’incorporar al projecte d’execució en la memòria, plànols i pressupost per a l’execució real i efectiva, i les verificarà l’òrgan substantiu en fases posteriors de la tramitació, prèviament a l’autorització de l’explotació.

(7) Es complirà el condicionat de l’informe definitiu de la Direcció General de Cultura i Patrimoni. Es farà un seguiment arqueològic de les obres. Si es troben restes paleontològiques, arqueològiques o etnogràfiques durant l’execució de les obres, el promotor haurà de paralitzar les obres i posar el fet en coneixement de l’òrgan competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

(8) Es durà a terme una prospecció botànica prèvia a l’inici dels treballs per a identificar els individus existents d’*Euphorbia boetica*  a fi de preservar-los i protegir-los o informar el servici competent en vida silvestre en cas de requerir-ne la translocació. Els treballs de construcció de tota la instal·lació hauran de fer-se fora de la temporada de nidificació o reproducció de les espècies de fauna prioritàries o protegides identificades.

(9) Els treballs d’execució de la rasa de la línia d’evacuació s’ajustaran a l’àmbit dels camins existents pels quals transcorre, amb especial subjecció a estos en les zones catalogades com a espai LIC, serra d’Escalona i la devesa de Campoamor, i sobre terrenys forestals. En l’execució de les rases s’evitarà afectar el sistema radicular i aeri dels peus arboris de gran port que se situen al costat del traçat i no s’utilitzaran els espais amb vegetació natural com a zona d’apilament o trànsit de maquinària.

(10) Se segellarà la superfície mínima de terreny possible, es mantindrà la vegetació existent en les zones no ocupades pels mòduls i es plantarà vegetació anàloga a l’existent amb inclusió d’espècies arbustives i arbòries, sense ús d’herbicides. S’aplicaran mesures correctores per a evitar l’erosió dels sòls nus.

(11) Es disposarà de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat, s’han d’establir les zones d’arreplega de residus i no s’han d’apilar en zones amb pendents elevats o amb perillositat d’inundació.

(12) L’ús d’aigua en la planta quedarà condicionat al fet que es dispose de subministrament per una empresa autoritzada o per la concessió de l’organisme de conca.

(13) Per a poder compensar les pèrdues en la qualitat/quantitat de l’hàbitat, hauran de mantindre’s els cultius que hi ha en totes les zones possibles de les parcel·les cadastrals que no s’utilitzen per a la disposició dels panells solars, a més d’adquirir o arrendar parcel·les que es troben abandonades o degradades per a la neteja de fems i el manteniment de la vegetació existent. Esta esmena d’afeccions s’hauria de fer en una proporció d’almenys el 25 % de la superfície afectada per la planta. En les zones de compensació delimitades pel promotor es definiran actuacions de foment de la biodiversitat i d’interés social local, en coordinació amb l’òrgan competent en matèria de biodiversitat. Estes actuacions s’iniciaran abans de l’inici de l’explotació de la PSFV.

(14) Totes les actuacions que es facen en zona de domini públic hidràulic (DPH) o en zona de policia de qualsevol llit públic, hauran de comptar amb l’autorització preceptiva de la Confederació Hidrogràfica del Segura per l’ocupació de les seues zones de policia, de conformitat amb l’article 9.4 del Reglament del domini públic hidràulic. Els encreuaments amb les rambles i els cursos d’aigües de domini públic es faran de conformitat amb les prescripcions de l’organisme de conca.

(15) Pel que fa a l’afecció a vies pecuàries, se n’ha de garantir la continuïtat i si, donat el cas, es desvien, es farà d’acord amb les condicions de l’òrgan competent en la matèria segons les disposicions de la Llei 3/2014, d’11 de juliol, de vies pecuàries.

(16) S’haurà de complir l’annex IX del plec general de normes de seguretat en prevenció d’incendis forestals que s’han de tindre en compte en l’execució d’obres, treballs i aprofitaments que es facen en terrenys forestals o en els seus voltants, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

(17) Amb independència de les mesures de control de l’escolament que preveu el projecte constructiu, si es detecten afeccions significatives a la seguretat de les infraestructures de comunicació pròximes o als seus elements de drenatge a conseqüència de modificacions en el règim d’escolaments provocats per la implantació de la central fotovoltaica, correspondrà al promotor l’execució de les accions que siguen necessàries per a corregir la situació. Actuarà de la mateixa manera quan els escolaments causen danys o puguen ser susceptibles de causar un perjuí a l’activitat productiva de les parcel·les confrontants. S’han de complir les limitacions d’usos en la zona de flux preferent en sòl rural que s’arrepleguen en el Reglament del domini públic hidràulic.

(18) El promotor aportarà la justificació i els resultats del procés de participació pública de l’estudi d’integració paisatgística i la correcció del pla de desmantellament de conformitat amb l’informe del Servei de Paisatge i Servei de Planificació Territorial.

(19) L’emissió de l’autorització administrativa de tancament definitiu de la central obligarà el promotor a desmantellar-la en els termes definits en el pla aportat.

iii) Condicions al Pla de vigilància ambiental

(20) Les accions que s’inclouen en el programa de vigilància i seguiment ambiental s’han de prolongar durant la vida útil de la planta i s’han de documentar a l’efecte d’acreditar l’adopció i l’execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.

*Segon*

D’acord amb el que preveu l’article 41 de la Llei 21/2013, de 9 de desembre:

a) Publicar esta declaració d’impacte ambiental en el *Diari Oficial de la Generalitat Valenciana*, així com en la seu electrònica.

b) Esta declaració d’impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada segons els criteris que establix l’article 42 de la Llei 21/2013, de 9 de desembre, que fan referència tant al contingut de l’autorització com a la publicitat de la decisió.

  

València, 13 de maig de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental